**Capricii**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

“Binecuvântat este anotimpul care adună

toată lumea într-o conspiraţie a dragostei.”

- “Dezbracă-te de negură, iubito,

Şi lasă-mă să te privesc aşa,

Fragilitatea, ştiu, ai moştenit-o

De la magnolii, primăvara mea!”

Am râs, iubite, şi-am crezut că orei

I-ai pus căpăstru şi-o să ţii în frâu,

Dar am deschis cutiile Pandorei

Şi-am descuiat al gerului desfrâu.

Îmbracă-mă de poţi în adevărul

Unei iubiri supreme şi-ţi promit

Că niciodată n-ai să guşti din mărul

Blestemului de-a nu mă fi iubit.

- Dezbracă-te de iarnă și de ceţuri

Şi lasă-mă să te privesc cum treci

Peste argintul iernii, când dezgheţuri

Sub paşii tăi smaraldul pe poteci

Îl ţes cu flori şi-apoi îl desfăşoară

Până-n poiana verde, lângă lac,

Tu vii zburând, ca visul de uşoară,

Aş vrea atunci în fluturi să te-mbrac

Și voi fi vesel chiar dacă Pandora

Dezlănțuie stihii peste pământ

Ori dacă anotimpu-şi schimbă ora

Și ne găsește-n pat fără veșmânt.

Liliana Trif Ioan Grigoraș